CELEX: 32008R0319
Language: mt
Date: 2008-04-07 00:00:00
Title: Regolament tal-Kummissjoni (KE) Nru 319/2008 tas- 7 ta’ April 2008 li jemenda r-Regolament tal-Kummissjoni (KE) Nru 795/2004 li jippreskrivi regoli dettaljati għall-implimentazzjoni ta' l-iskema ta' ħlas waħdieni li hemm provvediment dwaru fir-Regolament tal-Kunsill (KE) Nru 1782/2003 li jistabbilixxi regoli komuni għal sistemi ta' sostenn dirett taħt il-politika agrikola komuni u li jistabbilixxi ċerti skemi ta' sostenn għall-bdiewa u r-Regolament tal-Kummissjoni (KE) Nru 796/2004 li jippreskrivi regoli ddettaljati għall-implimentazzjoni ta’ konformità, modulazzjoni u amministrazzjoni integrata u sistema ta’ kontroll kif hemm provvediment dwarhom fir-Regolament tal-Kunsill (KE) Nru 1782/2003

8.4.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 95/63
            
         REGOLAMENT TAL-KUMMISSJONI (KE) Nru 319/2008
   tas-7 ta’ April 2008
   li jemenda r-Regolament tal-Kummissjoni (KE) Nru 795/2004 li jippreskrivi regoli dettaljati għall-implimentazzjoni ta' l-iskema ta' ħlas waħdieni li hemm provvediment dwaru fir-Regolament tal-Kunsill (KE) Nru 1782/2003 li jistabbilixxi regoli komuni għal sistemi ta' sostenn dirett taħt il-politika agrikola komuni u li jistabbilixxi ċerti skemi ta' sostenn għall-bdiewa u r-Regolament tal-Kummissjoni (KE) Nru 796/2004 li jippreskrivi regoli ddettaljati għall-implimentazzjoni ta’ konformità, modulazzjoni u amministrazzjoni integrata u sistema ta’ kontroll kif hemm provvediment dwarhom fir-Regolament tal-Kunsill (KE) Nru 1782/2003
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (1), u b'mod partikolari l-Artikolu 145 (ċ), (m) u (n) tiegħu,
   Billi:
   
               (1)
            
            
               L-Artikolu 44(3) tar-Regolament tal-Kunsill (KE) Nru 1782/2003 ipprovda li l-bdiewa kellhom iżommu għad-dispożizzjoni tagħhom għal perjodu ta' mhux inqas minn 10 xhur l-artijiet li jikkorrispondu għall-ettari eliġibbli. Ir-Regolament tal-Kunsill (KE) Nru 146/2008 ta' l-14 ta’ Frar 2008 li jemenda r-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa, u r-Regolament (KE) Nru 1698/2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR), emendaw l-Artikolu 44(3) tar-Regolament (KE) Nru 1782/2003 biex l-Istati Membri jingħataw is-setgħa biex jistipulaw id-data li fiha l-artijiet għandhom ikunu għad-dispożizzjoni tal-bdiewa. Wara din il-bidla, id-dispożizzjonijiet dettaljati ta’ l-Artikolu 24(2) tar-Regolament tal-Kummissjoni (KE) Nru 795/2004 (2) dwar l-implimentazzjoni tar-rekwiżit li l-bdiewa jżommu l-artijiet għad-dispożizzjonijiet tagħhom għallinqas għal 10 xhur, m’għadhomx meħtieġa. L-Artikolu 24(2) ta’ dak ir-Regolament għalhekk għandu jitħassar. Barra minn hekk, l-Artikolu 26(2) ta’ dak ir-Regolament għandu jiġi aġġustat kif jixraq.
            
         
               (2)
            
            
               Barra minn hekk, wara l-emendi tar-regoli dwar il-konformità introdotti permezz ta’ l-Artikoli 1(1) u 1(2) tar-Regolament (KE) Nru 146/2008, ir-Regolament tal-Kummissjoni (KE) Nru 796/2004 (3) jeħtieġ li jiġi adattat.
            
         
               (3)
            
            
               Ġew introdotti regoli li f’ċerti każijiet jesiġu miżuri ta’ segwitu mill-awtorità kompetenti, biex jiġi vverifikat li l-bidwi jkun ħa azzjoni ta’ rimedju. Sabiex jiġi evitat kwalunkwe tnaqqis fis-saħħa tas-sistema ta’ kontroll, b’mod partikolari f’dak li jirrigwarda l-kampjuni għall-kontrolli fuq il-post, għandu jiġi ċċarat li każijiet ta’ segwitu bħal dawn m’għandhomx jitqiesu għall-istabbiliment tal-kampjun minimu ta’ kontroll.
            
         
               (4)
            
            
               Barra minn hekk, meta Stat Membru jagħżel il-possibbiltà li ma japplika l-ebda tnaqqis għal nuqqasijiet minuri ta’ konformità, jew li ma japplikax tnaqqis li jammonta għal EUR 100 jew inqas, kif ipprovdut fl-Artikoli 6(3) jew 7(2) tar-Regolament (KE) Nru 1782/2003, għandhom jiġu stabbiliti regoli għal bdiewa li jonqsu milli jieħdu l-azzjoni ta’ rimedju meħtieġa minnhom.
            
         
               (5)
            
            
               Ir-Regolamenti (KE) Nru 795/2004 u (KE) Nru 796/2004 għandhom ikunu emendati skond dan.
            
         
               (6)
            
            
               Mill-1 ta’ Jannar 2008, għandha tiġi introdotta l-possibbiltà li ma jiġi applikat l-ebda tnaqqis għal nuqqasijiet żgħar ta’ konformità jew li ma jiġix applikat tnaqqis li jammonta għal EUR 100 jew inqas. B’hekk, emendi pprovduti f’dan ir-Regolament għandhom jirrigwardaw applikazzjonijiet għall-għajnuna marbuta mas-snin jew mal-perjodi ta' premium li jibdew mill-1 ta’ Jannar 2008. Dan ir-Regolament għalhekk għandu japplika mill-1 ta’ Jannar 2008. Madankollu, id-dispożizzjonijiet il-ġodda li jirrigwardaw ir-responsabbiltà tal-bdiewa fir-rigward tan-nuqqas ta’ konformità fil-każ tat-trasferiment ta’ l-art japplikaw mill-1 ta’ April 2008. Għalhekk, l-emenda korrispondenti tar-Regolament (KE) Nru 796/2004 ukoll għandha tapplika minn dik id-data.
            
         
               (7)
            
            
               Ir-Regolament tal-Kummissjoni (KE) Nru 1975/2006 tas-7 ta’ Diċembru 2006 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1698/2005 fir-rigward ta’ l-implimentazzjoni tal-proċeduri ta’ kontroll kif ukoll tal-konformità għall-miżuri ta’ appoġġ ta’ l-iżvilupp rurali (4) [titlu mhux uffiċjali], fih referenza għal dispożizzjoni tar-Regolament (KE) Nru 796/2004 li għandha titħassar minn dan ir-Regolament. Għall-finijiet taċ-ċertezza legali, huwa xieraq li jiġi ċċarat li d-dispożizzjoni msemmija tibqa’ valida għal dak li hu marbut ma’ l-applikazzjoni tar-Regolament (KE) Nru 1975/2006, sakemm tittieħed deċiżjoni aktar tard permezz tal-proċedura leġiżlattiva xierqa.
            
         
               (8)
            
            
               Il-Kumitat ta' Ġestjoni għall-Ħlasijiet Diretti ma tax opinjoni fil-limitu ta' żmien stabbilit mill-President tiegħu.
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 795/2004 qiegħed jiġi emendat kif ġej:
   
               (1)
            
            
               Fl-Artikolu 24, jitħassar il-paragrafu 2.
            
         
               (2)
            
            
               Fl-Artikolu 26(2), l-ewwel subparagrafu jinbidel b'li ġej:
               “L-Istat Membru għandu jiddefinixxi r-reġjun imsemmi fil-paragrafu 1 sa mhux aktar tard minn xahar qabel id-data stabbilita mill-Istat Membru skond l-Artikolu 44(3) tar-Regolament (KE) Nru 1782/2003.”
            
         Artikolu 2
   Ir-Regolament (KE) Nru 796/2004 huwa emendat hekk:
   
               (1)
            
            
               Fl-Artikolu 44 għandu jiddaħħal il-paragrafu 1a li ġej:
               “1a.   Meta tkun qed tiġi stabbilita r-rata minima ta' kontroll imsemmija fil-paragrafu 1 ta' dan l-Artikolu, l-azzjonijiet meħtieġa fl-Artikolu 6(3) jew fit-tielet subparagrafu ta' l-Artikolu 7(2) tar-Regolament (KE) Nru 1782/2001 m’għandhomx jitqiesu.”
            
         
               (2)
            
            
               Fl-Artikolu 48, il-paragrafu 2 jinbidel b'dan li ġej:
               “2.   Il-bidwi għandu jiġi infurmat bi kwalunkwe nuqqas ta’ konformità li jkun instab fi żmien 3 xhur wara d-data tal-kontroll fuq il-post.
               Sakemm il-bidwi ma jkunx ħa azzjoni ta’ rimedju immedjata li twassal biex jintemm in-nuqqas ta’ konformità li jkun instab fl-ambitu ta' l-Artikolu 7(2) tar-Regolament (KE) Nru 1782/2003, il-bidwi għandu jkun mgħarraf li għandha tittieħed azzjoni ta’ rimedju skond dik id-dispożizzjoni fil-perjodu ta’ żmien stabbilit fl-ewwel subparagrafu.
               Meta Stat Membru juża l-possibbiltà li ma japplikax tnaqqis jew esklużzjoni kif ipprovdut fl-Artikolu 6(3) tar-Regolament (KE) Nru 1782/2003, il-bidwi kkonċernat għandu jkun mgħarrraf, għallinqas fi żmien xahar wara li jkun ġie deċiż li ma jiġux applikati t-tnaqqis jew l-esklużjoni tal-ħlas, li għandha tittieħed azzjoni ta' rimedju.”
            
         
               (3)
            
            
               Fl-Artikolu 65, jitħassar il-paragrafu 2, soġġett għall-Artikolu 3 ta' dan ir-Regolament.
            
         
               (4)
            
            
               Fl-Artikolu 66 jiddaħħlu dawn il-paragrafi 2a u 2b:
               “2a.   Meta Stat Membru juża l-possibbiltà li ma japplikax tnaqqis jew esklużjoni kif ipprovdut fl-Artikolu 6(3) tar-Regolament (KE) Nru 1782/2003 u l-bidwi ma jkunx irrimedja s-sitwazzjoni fiż-żmien stipulat, għandu jiġi applikat it-tnaqqis jew l-esklużjoni.
               Id-data ta’ skadenza għandha tiġi stabbilita mill-awtorità kompetenti u m’għandhiex tkun aktar tard minn tmiem is-sena wara dik li fih tkun saret is-sejba.
               2b.   Meta Stat Membru juża l-possibbiltà li jikkunsidra każ ta’ nuqqas ta’ konformità bħala wieħed minuri, kif ipprovdut fit-tieni u t-tielet subparagrafi ta’ l-Artikolu 7(2) tar-Regoalment (KE) Nru 1782/2003 u l-bidwi ma jkunx irrimedja s-sitwazzjoni fiż-żmien stipulat, għandu jiġi applikat it-tnaqqis.
               Id-data ta’ skadenza għandha tiġi stabbilita mill-awtorità kompetenti u m’għandhiex tkun aktar tard minn tmiem is-sena wara dik li fih tkun saret is-sejba.
               In-nuqqas ta’ konformità kkonċernat m’għandux jitqies bħala minuri u għandu jiġi applikat tnaqqis ta’ mhux inqas minn 1 % kif ipprovdut fl-ewwel paragrafu.
               Barra minn hekk, nuqqas ta’ konformità li jkun tqies bħala minuri u li ma jkunx ġie rimedjat mill-bidwi fiż-żmien stipulat fl-ewwel subparagrafu m’għandux jitqies bħala nuqqas ta’ konformità għall-finijiet tal-paragrafu 4.”
            
         
               (5)
            
            
               Fl-Artikolu 74, jitħassar il-paragrafu 7.
            
         Artikolu 3
   L-Artikolu 65(2) tar-Regolament (KE) Nru 796/2004, kif stipulat qabel it-tħassir tiegħu mill-Artikolu 2(3) ta’ dan ir-Regolament, jibqa’ validu għall-finijiet ta’ l-applikazzjoni ta’ l-Artikolu 22(1) tar-Regolament (KE) Nru 1975/2006.
   Artikolu 4
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   Għandu japplika għall-applikazzjonijiet għall-għajnuna li jirrigwardaw is-snin jew il-perjodi tal-premiums li jibdew fl-1 ta’ Jannar ta' l-2008.
   Madankollu l-punt (3) ta' l-Artikolu 2 għandu japplika mill-1 ta’ April 2008.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 7 ta’ April 2008.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 270, 21.10.2003, p. 1. Ir-Regolament kif emendat l-aħħar bir-Regolament (KE) Nru 146/2008 (ĠU L 46, 21.2.2008, p. 1).
   
      (2)  ĠU L 141, 30.4.2004, p. 1. Ir-Regolament kif emendat l-aħħar bir-Regolament (KE) Nru 1522/2007 (ĠU L 335, 20.12.2007, p. 27).
   
      (3)  ĠU L 141, 30.4.2004, p. 18. Ir-Regolament kif emendat l-aħħar bir-Regolament (KE) Nru 145/2008 (ĠU L 44, 20.2.2008, p. 9).
   
      (4)  ĠU L 368, 23.12.2006, p. 74. Ir-Regolament kif emendat l-aħħar bir-Regolament (KE) Nru 1396/2007 (ĠU L 311, 29.11.2007, p. 3).